**УТВЪРЖДАВАМ:**



**ИЛИЯНА ИЛИЕВА**

*Ръководител на Управляващия орган на*

*програма „Конкурентоспособност и иновации в предприятията“ 2021-2027 г.*

***УКАЗАНИЯ С ИЗИСКВАНИЯ ОТНОСНО ОСИГУРЯВАНЕТО НА ДОПЪЛВАЩО ФИНАНСИРАНЕ ПОД ФОРМАТА НА БЕЗВЪЗМЕЗДНА ФИНАНСОВА ПОМОЩ ЗА ИЗПЪЛНЕНИЕ НА ПОДХОДА ВОДЕНО ОТ ОБЩНОСТИТЕ МЕСТНО РАЗВИТИЕ ПО ПРОГРАМА „КОНКУРЕНТОСПОСОБНОСТ И ИНОВАЦИИ В ПРЕДПРИЯТИЯТА“ 2021-2027***

*Указанията[[1]](#footnote-1) са изготвени на основа на разпоредбите на чл. 10 на Постановление на Министерския съвет № 494 от 30 декември 2024 г. за определяне на правила за прилагане на подхода „Водено от общностите местно развитие“ за периода 2021 – 2027 г. (ПМС № 494/2024) и включват необходимата информация, която местните инициативни групи (МИГ) следва да представят в Приложението по чл. 17, ал. 2 на ПМС № 494/2024 в случай на идентифициране/избор/структуриране на мярка с допълващо финансиране по Програма „Конкурентоспособност и иновации в предприятията“ 2021-2027 г. (ПКИП). Приложението е част от настоящите Указания.*

През програмен период 2021-2027 подходът Водено от общностите местно развитие (ВОМР) се прилага еднофондово, с финансиране от Европейския земеделски фонд за развитие на селските райони (EЗФРСР). Програма „Околна среда” (ПОС), програма „Развитие на човешките ресурси” (ПРЧР), програма „Конкурентоспособност и иновации в предприятията“ (ПКИП) и програма „Образование“ (ПО) ще предоставят допълващо финансиране под формата на безвъзмездна финансова помощ. Безвъзмездната финансова помощ се предоставя от Ръководителя на Управляващия орган на програмата на допустими бенефициенти и в рамките на бюджета съгласно информацията, включена от МИГ в Приложението по чл. 17, ал. 2 на ПМС № 494/2024 (Приложение № 1 към настоящите Указания) към одобрените стратегии за ВОМР.

Предоставянето на безвъзмездната финансова помощ се извършва чрез процедури за подбор на проектни предложения при условията и по реда на Закона за управление на средствата от Европейските фондове при споделено управление (ЗУСЕФСУ) и на Постановление на Министерския съвет № 23 от 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. (ПМС № 23/2023).

В изпълнение на разпоредбите на чл. 9, ал. 3-4 на ПМС № 494/2024 УО на ПКИП ще подготви Насоките за кандидатстване и ще обяви процедура на национално ниво за целеви приеми на проектни предложения от МСП от съответните територии на МИГ в рамките на одобреното им приложение към стратегията за местно развитие и посочения бюджет. Процедурата ще бъде обявена с повече от един краен срок за подаване на проектни предложения. В тази връзка в ИГРП на ПКИП за 2025 г. е включена процедура „Внедряване на иновации в МСП на територията на местни инициативни групи (МИГ)“, чрез която ще се осигури допълващото финансиране по програмата.

**Обхват на допълващото финансиране по ПКИП:**

**Мярка Внедряване на иновации в МСП[[2]](#footnote-2) на територията на местни инициативни групи (МИГ)[[3]](#footnote-3)**

***1. Описание на мярката.***

***Цел на мярката и очаквани резултати и ползи за територията в изпълнение на мярката. Анализ на нуждите и идентифицирани проблеми на територията, свързани с иновационната активност и внедряването на иновации в предприятията (посочват се спрямо обхвата на допустимите дейности за финансиране от програмата). Приоритети и специфични цели - принос към специфичните цели на програмата.***

Съгласно Споразумението за партньорство, по линия на Европейския фонд за регионално развитие чрез ПКИП, е предвиден финансов ресурс в размер на 2% в изпълнение на подхода ВОМР. Основната цел на допълващото финансиране по ПКИП е предоставяне на подкрепа на МСП на територията на МИГ за внедряване на иновации в тематичните области на Иновационната стратегия за интелигентна специализация 2021-2027 г. (ИСИС 2021-2027 г.). Подкрепата по ПКИП има принос, пряко или косвено, за постигането и на целите на подхода на национално ниво.

Основните резултати, които се очакват на местно ниво от подкрепата по ПКИП са свързани с нарастване на дела на МСП, които внедряват продуктови иновации или иновации в бизнес процесите в тематичните области на ИСИС 2021-2027, в резултат на което се очаква да се повиши иновационния им капацитет и конкурентоспособност.

Допълващото финансиране по програмата следва да е в съответствие със спецификите на конкретната територия и потребностите, идентифицирани от SWOT анализа. Заявеното финансиране по ПКИП задължително трябва да произтича от подробен анализ на територията на основа на идентифицираните потребности и следва да описва **необходимостта от внедряване на иновации** в предприятията на територията на МИГ.

Съгласно Наръчника от Осло 2018 (Oslo Manual 2018: Guidelines for Collecting, Reporting and Using Data on Innovation, 4th Edition, OECD/Eurostat (2018), © OECD, European Union, 2018) „***Иновация*** *е нов или подобрен продукт или процес (или комбинация от двете), който значително се различава от предишните продукти или процеси на предприятието и който е предоставен на потенциални потребители (продукт) или е въведен в употреба от предприятието (процес).“*

*По мярката, по линия на допълващото финансиране по ПКИП, е предвидено да се финансират САМО проекти, внедряващи продуктова иновация*[[4]](#footnote-4) *или иновация в бизнес процесите*[[5]](#footnote-5) *(насочена към производство на стоки и предоставяне на услуги), които попадат в някоя от тематичните области и подобласти на ИСИС 2021-2027, посочени в Приложение № 2.*

В допълнение, по отношение на заявеното финансиране, трябва да се посочи към какви местни специфики/проблеми е насочена, какви са очакваните резултати и ползи за територията, приносът към специфичните цели на програмата, както и ефектът от подкрепата за територията на МИГ.

Заявеното финансиране по ПКИП от страна на МИГ може да попада в обхвата на следните приоритети и специфични цели на ПКИП:

**• Приоритет 1 „Иновации и растеж“, Специфична цел „Развитие и засилване на капацитета за научни изследвания и иновации и на внедряването на модерни технологии“ и**

• **Приоритет 2 „Кръгова икономика“, Специфична цел „Насърчаване на прехода към кръгова и основаваща се на ефективно използване на ресурсите икономика“.**

Предвидена е подкрепа за внедряване на иновации в предприятията чрез въвеждане на продуктова иновация или иновация в бизнес процесите в тематичните области на стратегията за интелигентна специализация: “Информатика и ИКТ”; “Мехатроника и микроелектроника”; “Индустрии за здравословен живот, биоикономика и биотехнологии”; “Нови технологии в креативни и рекреативни индустрии” и “Чисти технологии, кръгова и нисковъглеродна икономика” на ИСИС 2021-2027.

**Очакваният принос** от подкрепените проекти следва да е повишаване на иновационната активност и конкурентоспособност на предприятията и нарастване на дела на предприятията, които внедряват иновации в тематичните области на ИСИС. Чрез изпълнението на подобен вид проекти ще се създадат условия за въвеждане в МСП на местно ниво на интелигентни и ориентирани към новите технологии решения.

**Важно:**За осигуряване на допълващо финансиране по програмата, УО на ПКИП има ангажимент да структурира процедура за предоставяне на безвъзмездна финансова помощ, която ще включва ресурс и от двата приоритета на програмата. Проекти, които са свързани с иновации в обхвата на тематичните области на стратегията за интелигентна специализация “Информатика и ИКТ”; “Мехатроника и микроелектроника”; “Индустрии за здравословен живот, биоикономика и биотехнологии”; “Нови технологии в креативни и рекреативни индустрии” ще бъдат финансирани от Приоритет 1 „Иновации и растеж“ на ПКИП и ще следва да допринасят за изпълнението на специфична цел „Развитие и засилване на капацитета за научни изследвания и иновации и на внедряването на модерни технологии“, а проекти, които включват иновации в тематичната област “Чисти технологии, кръгова и нисковъглеродна икономика” на ИСИС ще се финансират със средства от Приоритет 2 „Кръгова икономика“ и ще следва да допринасят съответно за изпълнението на специфична цел „Насърчаване на прехода към кръгова и основаваща се на ефективно използване на ресурсите икономика“.

***2. Допустими дейности, към които е насочено допълващото финансиране по ПКИП.***

Проектите по линия на допълващото финансиране по ПКИП следва да осигуряват възможности за внедряване на иновации в МСП, попадащи в някоя от петте тематични области на ИСИС 2021-2027. За целта е предвидено да бъдат допустими за подкрепа следните дейности:

*Дейност 1. Внедряване на продуктова иновация (стока или услуга) или иновация в бизнес процесите посредством придобиване на машини, съоръжения и оборудване, представляващи дълготрайни материални активи (ДМА).*

*Дейност 2. Внедряване на продуктова иновация (стока или услуга) или иновация в бизнес процесите посредством придобиване на специализиран софтуер (вкл. разработване), патенти, лицензи, „ноу хау” и др., представляващи дълготрайни нематериални активи (ДНА).*

Проектните предложения ще може да включват една или и двете допустими дейности. УО си запазва правото да включи и други допълнителни дейности, които са пряко свързани с процеса по внедряване на иновации.

**В края на изпълнението на проектите следва да е налице внедрена в предприятието продуктова иновация (стока или услуга) или иновация в бизнес процесите, насочена към производство на стоки и предоставяне на услуги.**

**Важно!** *При изпълнение на дейностите следва да се спазват хоризонталните принципи, заложени в чл. 9 на Регламент (ЕС) 2021/1060 на Европейския парламент и на Съвета:*

- зачитането на основните права и спазването на Хартата на основните права на Европейския съюз ;

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания);

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

В съответствие с допустимите дейности се определят допустимите разходи на база на изискванията на глава 5, раздел I от ЗУСЕФСУ, разпоредбите на Регламент № 2018/1046, Регламент (ЕС) 2021/1057, Регламент (ЕС) 2021/1060 и приложимото национално законодателство за финансовата рамка 2021 – 2027.

***3. Допустими целеви групи, към които е насочено допълващото финансиране по ПКИП (заинтересовани на територията на МИГ).***

**Основните целеви групи на територията на МИГ по линия на ПКИП са микро, малки и средни предприятия съгласно Закона за малките и средните предприятия.**

Допустимите кандидати следва да имат адресна регистрация, да извършват дейността си и да са заявили подкрепа за дейности, осъществявани на територията на МИГ. Кандидатите могат да развиват дейност в различни сектори на икономиката и трябва да отговарят на условията за бенефициент, определени в Закона за управление на средствата от европейските фондове при споделено управление и в приложимата подзаконова нормативна уредба. В рамките на процедурата за подбор на проекти ще има включени и допълнителни изисквания, с които МСП ще следва да се съобразят.

С цел избягване на припокриването на интервенции между ПКИП и Стратегическия план за развитие на земеделието и селските райони 2023-2027 (СПРЗСР) по линия на допълващото финансиране на ПКИП няма да могат да получават подкрепа кандидати, които са:

• предприятия, кандидатстващи за финансиране на дейности за преработка и/или маркетинг на горски продукти.

• микропредприятия по смисъла на чл. 3-4 от ЗМСП, които имат седалище или клон със седалище на територията на селски район, и са заявили за подпомагане дейности по проекта, които ще се осъществяват в община на територията на селските райони в Република България. Списък на общините в обхвата на селските райони на Република България е посочен в Приложение № 2 към чл. 3, ал. 1, т. 3 на ПМС № 23/2023.

• предприятия, кандидатстващи за финансиране на икономически дейности, които съгласно КИД-2008 на НСИ попадат в сектор С - раздел 10 „Производство на хранителни продукти” и раздел 11 „Производство на напитки” и допустими за подпомагане по СПРЗСР.

• предприятия, кандидатстващи за финансиране на дейности, попадащи в обхвата на сектор риболов и сектора на рибарството и аквакултурите, които са целева група за подкрепа по Програмата за морско дело, рибарство и аквакултури 2021-2027 г. (ПМДРА).

***4. Размер на заявеното финансиране от МИГ и разпределение на средствата по приоритети/специфични цели.***

*За информация, общият ресурс на предвиденото допълващо финансиране по ВОМР (по региони и приоритети) е представен в Таблица № 1 (Европейския фонд за регионално развитие и съответстващото национално съфинансиране).*

***Таблица №1***

|  |  |  |  |
| --- | --- | --- | --- |
| **Тематични области** | **Регион в преход**  **ЮЗР**  **(ЕФРР + нац. съфинансиране)** | **По-слабо развити региони**  **СЗР, СЦР, СИР, ЮИР, ЮЦР[[6]](#footnote-6)**  **(ЕФРР + нац. съфинансиране)** | **Общо**  **(ЕФРР + нац. съфинансиране)** |
| **Приоритет 1 „Иновации и растеж**“  Тематични области:  1. “Информатика и ИКТ”;  2. “Мехатроника и микроелектроника”;  3. “Индустрии за здравословен живот и биоикономика и биотехнологии”;  4. “Нови технологии в креативни и рекреативни индустрии”. | 1 700 943 евро  (3 326 756 лева) | 12 606 988 евро (24 657 125 лева),  от които  8 100 000 евро  (15 842 223 лева) за СЗР, СЦР и СИР | 14 307 931 евро (27 983 881 лева) |
| **Приоритет 2 „Кръгова икономика“**  Тематична област:  5. “Чисти технологии, кръгова и нисковъглеродна икономика”. | 1 700 943 евро  (3 326 756 лева) | 12 606 988 евро (24 657 125 лева),  от които  8 100 000 евро  (15 842 223 лева) за СЗР, СЦР и СИР | 14 307 931 евро (27 983 881 лева) |
| **Общо (ЕФРР + нац. съфинансиране)[[7]](#footnote-7)** | 3 401 886 евро  (6 653 510 лева) | 25 213 976 евро (49 314 252 лева),  от които  16 200 000 евро  (31 684 446 лева) за СЗР, СЦР и СИР | 28 615 862 евро (55 967 762 лева) |

*Индикативният размер на допълващото финансиране по ПКИП в бюджета на една стратегия* *е разпределен на основа на информация за МИГ, които са заявили интерес в рамките на предварително проучване, направено от страна на УО на СПРЗСР за идентифицирани потребности от допълващо финансиране по програмата (Таблица № 2).* *С цел осигуряване на възможност на всички МИГ с идентифицирани нужди от допълващо финансиране по програмата да се възползват от подкрепата, УО на ПКИП е възприел подход за определяне на максимални индикативни бюджети на всяка МИГ. В случай че броят на одобрените стратегии с допълващо финансиране по ПКИП е по-голям от този на заявилите се в рамките на предварителното проучване, УО си запазва правото да извърши служебна корекция на размера на допълващото финансиране на ниво стратегия.*

***Таблица № 2***

|  |  |  |  |
| --- | --- | --- | --- |
| **Регион** | **МИГ в Регион в преход**  **ЮЗР** | **МИГ в по-слабо развити региони**  **СЗР, СЦР, СИР** | **МИГ в по-слабо развити региони**  **ЮИР, ЮЦР** |
| **Индикативен размер на допълващото финансиране по ПКИП в бюджета на една стратегия** | **до 554 459 лева** | **до 1 127 555 лева** | **до 554 459 лева** |

Във връзка с ангажираността и усилията за намаляване на регионалните различия и с оглед поетия на ниво Споразумение за партньорство ангажимент за насочване на 50% от общото европейско финансиране по ЕФРР, ЕСФ+ и КФ към трите региона в Северна България – Северозападен (СЗР), Северен Централен (СЦР) и Североизточен регион (СИР), е определен по-висок размер на допълващото финансиране на ниво стратегия в СЗР, СЦР и СИР спрямо останалите региони.

В случай на остатъчен ресурс след процеса по одобрение на стратегии за местно развитие УО си запазва правото да включи този ресурс в рамките на процедурата за подбор на проекти.

*Важно!* В случай, че при обявяване на процедурата за подбор на проекти на териториите на МИГ, след втори краен срок не са договорени одобрените бюджети на ниво МИГ, УО на ПКИП си запазва правото да преразпредели остатъчните ресурси към проекти, които са преминали успешно фазата на оценка, но за които не е достигнало финансиране при спазване на размера на средствата на ниво програма, определен за регион в преход и за по-слабо развити региони с цел максимални ползи за бизнеса на териториите на МИГ.

МИГ следва да посочи *размера на допълващото финансиране* по ПКИП в бюджета на стратегията за местно развитие на основа на анализа и идентифицираните нужди/потребности на МСП на територията за внедряване на иновации и повишаване на иновационната им активност при спазване на максималния размер, посочен в Таблица № 2, както и да посочи сумите по приоритети. *При структуриране на бюджета препоръчваме на МИГ да предвиди пропорционално/поравно финансиране и от двата приоритета, с цел да се осигури по-голяма гъвкавост по отношение на подкрепата за МСП и възможности за реализиране на иновации от всички области на ИСИС 2021-2027.*

*ВАЖНО! За да може да бъде заявен целият размер на допълващото финансиране на ниво стратегия в нея следва да е предвидена възможност за кандидатстване и по двата приоритета на ПКИП. В случай че в рамките на дадена стратегия е идентифицирана нужда от реализиране на проекти за внедряване на иновации единствено в тематичните области на ИСИС “Информатика и ИКТ”; “Мехатроника и микроелектроника”;“Индустрии за здравословен живот, биоикономика и биотехнологии”; “Нови технологии в креативни и рекреативни индустрии”, попадащи в обхвата на Приоритет 1 „Иновации и растеж“ на ПКИП или единствено на проекти за внедряване на иновации в тематична област на ИСИС “Чисти технологии, кръгова и нисковъглеродна икономика” от Приоритет 2 „Кръгова икономика“ на програмата, то размерът на допълващото финансиране не може да надхвърля 50 % от сумата, посочена в Таблица № 2.*

**Финансови параметри на проектите**

Индикативният максимален процент на съфинансиране по линия на програмата на индивидуален проект е до **75%**.

Индикативният минимален размер на БФП за проект е определен на **30 000 лева**, а максималният размер на БФП за проект е **200 000 лева**.

Мярката се изпълнява в съответствие с правилата за минимална помощ (правилото de minimis) съгласно РЕГЛАМЕНТ (ЕС) 2023/2831 НА КОМИСИЯТА от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis, с който се заменя Регламент (ЕС) № 1407/2013.

**5. *Индикативни показатели за резултат и Показатели за крайния продукт в изпълнение на мярката.***

В съответствие с Приоритет 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“ и Приоритет 2. Кръгова икономика, Специфична цел: RSO2.6. „Насърчаване на прехода към кръгова и основаваща се на ефективно използване на ресурсите икономика (ЕФРР)“ от ПКИП мярката следва да има принос към постигането на **следните ПОКАЗАТЕЛИ ЗА РЕЗУЛТАТ**:

1) Частни инвестиции, допълващи публичното подпомагане (в т.ч.: безвъзмездни средства, финансови инструменти).

2) Малки и средни предприятия (МСП), въвеждащи иновация в продукт или в процес (ако е приложимо).

3) МСП, въвели продуктова или процесова иновация в област “Чисти технологии, кръгова и нисковъглеродна икономика” на ИСИС (ако е приложимо).

В съответствие с Приоритет 1. Иновации и растеж, Специфична цел: RSO1.1. „Развитие и засилване на капацитета за научни изследвания и иновации и на внедряването на модерни технологии (ЕФРР)“ и Приоритет 2. Кръгова икономика, Специфична цел: RSO2.6. „Насърчаване на прехода към кръгова и основаваща се на ефективно използване на ресурсите икономика (ЕФРР)“ от ПКИП, проектните предложения следва задължително да имат принос към постигането на **следните ПОКАЗАТЕЛИ ЗА КРАЙНИЯ ПРОДУКТ:**

4) Подпомагани предприятия (в т.ч.: микро-, малки, средни, големи предприятия).

5) Подпомагани предприятия чрез безвъзмездни средства.

*УО си запазва правото да включи и други показатели за крайния продукт и показатели за резултат, които са пряко свързани с процеса по внедряване на иновации.*

**Приложение № 1**

***Тематични области и подобласти на ИСИС 2021-2027 г.***

**I. Тематични области: „Информатика и ИКТ“; „Мехатроника и микроелектроника”; „Индустрия за здравословен живот, биоикономика и биотехнологии“; „Нови технологии в креативните и рекреативните индустрии“; „Чисти технологии, кръгова и нисковъглеродна икономика“.**

**II. Подобласти на тематичните области:**

**1. В рамките на тематична област „Информатика и ИКТ“ се включват следните приоритетни подобласти:**

- ИКТ-базирани услуги и системи; ИКТ подходи в машиностроене, медицина и творчески индустрии и рекреативни индустрии, кръгова и биобазирана икономика, туризъм (във връзка с другите тематични области), вкл. дигитализация на културно-историческо наследство, развлекателни и образователни игри, теле-медицина и теле-грижа и “вградени технологии”;

- 3D дигитализация, визуализация и прототипиране;

- Интернет на нещата (IoT);

- Изкуствен интелект и повишаване на промишления и технологичен капацитет в усвояване на изкуствения интелект;

- големи/свързани данни, геопространствени данни, анализ на данни, обработка на данни (Data processing, Small data science), инструментариум за работа с данни, споделяне, обмен, използване и повторно използване на данни, облачни изчисления (Big Data, Grid and Cloud Technologies), модели за предвиждане, основани на данни; симулация, моделиране и цифрови близнаци;

- комуникационни мрежи, включително безжични сензорни мрежи и безжична комуникация/управление;

- киберфизически системи и цифрови двойници; киберсигурност;

- блокчейн технологии;

- системи и услуги в сферата на финтех;

- технологии за човеко-машинно взаимодействие (Interaction technologies);

- интернет услуги; софтуер като услуга, innovation-as-a-service и everything-as-a-service (SaaS, IaaS и XaaS) и архитектура на услугата; уеб, хибридни и "native" приложения, уеб базирани приложения за създаване и експлоатиране на нови услуги и продукти;

- производства, включително Fabless, особено на създадени в България продукти, устройства и системи.

**2. В рамките на тематична област „Мехатроника и микроелектроника” се включват следните приоритетни подобласти:**

- Производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;

- Машиностроене и уредостроене, вкл. части, компоненти и системи, с акцент върху универсална, специализирана, специална/кибер/ и сервизна роботика;

- Разработка и производство на електронни и електромеханични компоненти и модули;

- Инженеринг, реинженеринг и продължаване на жизнения цикъл на индустриални машини, уреди и системи на база платформа “Индустрия 4.0” и дигитализация и цифрова трансформация на индустриалното производство;

- Проектиране, развитие и производство на роботизирани системи за автоматизация в т.ч. и такива с изкуствен интелект; Насърчаване стартирането на серийно производство на български автономни роботи и системи; увеличено внедряване на роботи и автономни технологии в българската промишленост; използване на роботи в секторите с дългосрочен дефицит на кадри като: земеделие, хигиенни дейности, ръчни повторяеми операции и други;

- Разработване, изследване и приложение на системи за технологична роботизация, с акцент на тежки процеси и агресивни среди (заваръчни процеси, леярски системи, обслужване и поддръжка на агресивни и опасни процеси и др.);

- Проектиране и производство на високотехнологични и експортно ориентирани мехатронни продукти с висока добавена стойност вкл. в аеро-космическата индустрия и участие в над-национални производствени вериги; Хибридно валидиране на мехатронни системи чрез виртуални и физически прототипи; Автомобилна и авио-мехатроника;

- Интелигентни системи и уреди, вкл. използващи изкуствен интелект; 3-D моделиране, проектиране и валидиране на компоненти и системи; 3-D принтиране за нуждите на индустрията;

- Биомехатроника; Биоелектроника– моделиране и характеризиране на зарядов пренос и обработка на сигнали в биообекти като протеини, DNA и др. за разработване на градивни елементи и създаване на прототипи на интегрални устройства и сензори;

- Системи и технологии за развитие на Синята икономика;

- Системи и технологии, базирани на мобилност и местоположение;

- Фотоника и технологии за изображения;

- Моделиране (device modeling) на полупроводникови елементи и компоненти, както и схеми и системи, съдържащи конвенционални и неконвенционални субмикронни и наноразмерни устройства – компактни модели, физични модели, поведенчески модели, логически модели, системни модели; Схемно (circuit) проектиране (ECAD), топологично (layout) проектиране (ECAD), технологично проектиране (TCAD) и разработване на интегрални схеми и системи – цифрови, аналогови, смесеносигнални, RF; Проектиране, разработване, изследване, прототипиране и окачествяване на специализирани аналогови и цифроаналогови интегрални схеми (ASIC), включително EMC и ESD защита-върху-чип; Верификация и тестване на полупроводникови интегрални схеми в процеса на разработване и в процеса на производство;

- Виртуални технологии за развитие на нови продукти и процеси, виртуално прототипиране и оптимизация;

- Проектиране, разработване, характеризиране и прототипиране на MEMS устройства и структури за сензори, RF, биомедицински, индустриални, земеделски, фармакология и др. приложения;

- Асемблиране и корпусиране на полупроводникови чипове;

- Анализ на отказите (failure analysis) в интегрални схеми, системи, устройства, модули; Разработване на софтуер за вградени системи (embedded systems), както и софтуерни решения за проектиране (EDA), вкл. с отворен код;

- Синтез и характеризиране на нови материали с приложения в микро- и наноелектрониката;

- Проектиране, разработване и производство на устройства, съоръжения и системи с приложение в полупроводниковите производства; Пилотни линии за експериментиране, разработване и тестване на иновативни процеси, съоръжения и технологии;

- Моделиране, характеризиране, проектиране и разработване на процеси и технологии за преобразуване на събраната енергия (energy harvesting), както и проектиране, прототипиране и производство на такива устройства;

- Разработване, усъвършенстване и адаптиране на подходи, технологии за ускоряване на разработването на квантови чипове.

**3. В рамките на тематична област „Индустрия за здравословен живот, биоикономика и биотехнологии“ се включват следните приоритетни подобласти:**

- Методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);

- Производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;

- Персонална медицина, диагностика и индивидуална терапия, лечебни и лекарствени форми и средства;

- Медицински и лечебен туризъм с акцент върху възможностите за персонализация (немасов, а персонален туризъм);

- Биотехнологии с пряко приложение за здравословен начин на живот;

- Въвеждане на иновативни методи в селското стопанство и рибовъдството, без използване на химически препарати за борба с вредители и торене;

- Приложение на нови методи и технологии в устойчивото ползване на речни и морски ресурси;

- Синя и зелена биобазирана икономика;

- Индустриални биотехнологии;

- ИКТ с приложение в тематичната област;

- Ин витро, тъканно инженерство и регенеративна медицина;

- Фотоника и технологии за изображения, екрани и технологии за дисплей.

**4. В рамките на тематична област „Нови технологии в креативните и рекреативните индустрии“ се включват следните приоритетни подобласти:**

- Културните и творческите индустрии, вкл. дигитализация (според дефиниция на ЕК: архитектура, архивно дело и библиотекарство, артистично занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио);

- Компютърни и мобилни приложения и игри с образователен, маркетинг и/или развлекателен характер;

- Производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки и услуги за алтернативни и екстремни спортове и туризъм, костюми, декори, материали за исторически възстановки, специализирана екипировка и оборудване, печатни издания).

**5. В рамките на тематична област „Чисти технологии, кръгова и нисковъглеродна икономика“ се включват следните приоритетни подобласти:**

- Иновации в областта на производството, съхранение, спестяване, ефективно разпределение и потребление на енергия, вкл. от различни възобновяеми енергийни източници;

- Създаване на съвременни информационни комплекси за автономни енергийни системи;

- Водород - базирани технологии: производство на водород с акцент върху зеления водород, съхранение, транспорт и използване на водорода в индустрията, енергетиката, транспорта и бита;

- Разработване на иновативни устойчиви технологии за интегриране на водород в промишлени процеси, особено тези, които са по-трудни за декарбонизация, като стомана, цимент и стъкло;

- Разработване и внедряване на технологии свързани с устойчивата мобилност (батерийна и водородна), базирана на водород и други алтернативни горива, свързана инфраструктура и еко-мобилността;

- Технологии за ефективно използване на ресурсите, за намаляване съдържанието на опасни вещества, за използване на алтернативни суровини и материали, за удължаване живота на продуктите и използването им в други производства и услуги;

- Безотпадни технологии и методи за включване на отпадъчни продукти и материали от производства в други производства и услуги.

1. Указанията могат да бъдат актуализирани и допълвани в случай на промени в европейското и националното законодателства, промени в програмата и по решение на Управляващия орган на Програмата. [↑](#footnote-ref-1)
2. М**икро, малки и средни предприятия** съгласно Закона за малките и средните предприятия. [↑](#footnote-ref-2)
3. Необходима информация съгласно Приложение № 1 към настоящите Указания. [↑](#footnote-ref-3)
4. **Продуктова иновация** е нова или подобрена стока или услуга, която значително се различава от предишните стоки или услуги на предприятието и е въведена на пазара. [↑](#footnote-ref-4)
5. **Иновация в бизнес процесите** (процесова иновация) е нов или подобрен бизнес процес (или комбинация от двете) на една или повече от една функции, които значително се различават от предишните бизнес процеси на предприятието и са въведени в организацията на дейността на предприятието. [↑](#footnote-ref-5)
6. **По-слабо развити региони са:** Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-6)
7. Бюджетът в изпълнение на подхода ВОМР не може да надвишава размера, определен за региони в преход или в по-слабо развити региони. [↑](#footnote-ref-7)