**УТВЪРДИЛ:**



**УКАЗАНИЯ ЗА ДОПЪЛВАЩО ФИНАНСИРАНЕ НА**

**ПОДХОДА „ВОДЕНО ОТ ОБЩНОСТИТЕ МЕСТНО РАЗВИТИЕ“ С РЕСУРСИ ОТ ПРОГРАМА „РАЗВИТИЕ НА ЧОВЕШКИТЕ РЕСУРСИ“ 2021 – 2027**

Настоящите указания на УО на ПРЧР 2021 – 2027 са подготвени с цел подпомагане на местните партньорства и МИГ в подготовката на стратегиите за местно развитие, по отношение на мерките[[1]](#footnote-1) за допълващо подхода финансиране от ПРЧР.

**I. ОБХВАТ И ПРИОРИТЕТИ НА ПОДКРЕПАТА ОТ ПРЧР 2021 – 2027**

**1. Приоритети и специфични цели от ПРЧР в подкрепа на местното развитие чрез ВОМР**

Мерките, включени в многофондовите стратегиите за местно развитие за прилагане на подхода ВОМР, които очакват финансиране от ПРЧР 2021 - 2027, са допустими в следните три приоритета на програмата:

* **Приоритет 1: НАСЪРЧАВАНЕ НА ЗАЕТОСТТА И РАЗВИТИЕТО НА УМЕНИЯ**
* **Приоритет 2: СОЦИАЛНО ВКЛЮЧВАНЕ И РАВНИ ВЪЗМОЖНОСТИ**
* **Приоритет 3: НАСЪРЧАВАНЕ НА МЛАДЕЖКАТА ЗАЕТОСТ**

**ВАЖНО ЗА ВСИЧКИ МЕРКИ!**

Мерките, планирани в стратегиите за местно развитие, трябва да попадат в обхвата на посочените в Таблица 1 приоритети и специфични цели на ПРЧР 2021 – 2027. Всяка от мерките трябва да има ясен принос към избраната специфична цел. Всяка мярка следва да посочи към **какви местни специфики** е насочена, във връзка с целевите групи и техните потребности и избраните за тях дейности. Наличието на тази информация ще бъде предмет на оценка при подбора на СВОМР.

**ВАЖНО!**

По ПРЧР са допустими 5 мерки със съответните дейности, посочени в Таблица 1. МИГ може да включи в СВОМР една или повече от тези 5 мерки, като максимума на планирани мерки в една СВОМР е 5. Включването на всички допустими мерки от Таблица 1 не е задължително и следва да е съобразено с **местните нужди и проблеми.**

**МИГ, които обхващат територии от Югозападен регион (регион в преход) и от друг регион от ниво 2 (слабо развит регион)** планират отделни мерки за отделните региони. Във връзка с това, само тези МИГ могат да включат повече от 5 мерки в стратегията си за ВОМР. В Раздел III. Бюджет е посочена допълнителна информация за стойностите на мерките и СВОМР.

**2. Специфични цели, целеви групи, индикатори и бенефициенти, които могат да се включат в мерки за ВОМР с финансиране от ПРЧР 2021-2027: Таблица 1**

|  |  |  |  |  |
| --- | --- | --- | --- | --- |
| **Приоритет и Специфична цел** | **Допустима мярка** | **Допустими целеви групи** | **Индикатори (показатели) за краен продукт и за резултат (брой)** | **Допустими бенефициенти**  **/кандидати и партньори/** |
| Приоритет 1  Специфична цел 1 | **Подобряване на достъпа до трудова заетост и активиране за включване на пазара на труда** | Безработни, вкл. продължително безработни;  Неактивни лица;  Лица в неравностойно положение, хора с увреждания;  Лица с основно и по-ниско образование и/или без квалификация;  Мигранти; | *За краен продукт:*  Безработни, вкл. продължително безработни;  Участници в неравностойно положение;  Неактивни;  Малцинства (вкл. маргинализирани общности като ромите)  *За резултат:*  Участници, които при напускане на операцията са започнали да търсят работа;  Участници, които при напускане на операцията получават квалификация;  Участници, които при напускане на операцията имат работа, вкл. като самостоятелно заети лица;  Участници, които при напускане на операцията са придобили дигитални умения;  Участници от малцинства, които при напускане на операцията са започнали да търсят работа;  Участници от малцинства, които при напускане на операцията получават квалификация или имат работа, вкл. като самостоятелно заети лица. | Работодатели; общини; неправителствени организации |
| Приоритет 1,  Специфична цел 1 | **Подкрепа за предприятията от социалната икономика** | Лица, заети в социални предприятия | *За краен продукт:*  Участници в неравностойно положение  *За резултат:*  Участници, които при напускане на операцията получават квалификация;  Участници, които при напускане на операцията имат работа, вкл. като самостоятелно заети лица. | Социални предприятия; Други субекти на социалната и солидарна икономика (по Закона за предприятията на социалната и солидарната икономика);  Общински предприятия (по чл. 52 от Закона за общинската собственост), които нямат самостоятелна правосубектност – чрез общината;  Работодатели;  Неправителствени организации |
| Приоритет 1,  Специфична цел 4 | **Активен живот на възрастните хора в пенсионна възраст и остаряване в добро здраве** | Възрастни лица;  Заети лица, в т.ч. наети и самостоятелно заети. | *За краен продукт:*  Участници на 55 и повече години;  Заети лица, в т.ч. наети и самостоятелно заети;  *За резултат:*  Участници на 55 и повече години, получили подкрепа чрез мерки за активен начин на живот;  Участници, които при напускане на операцията получават квалификация | Неправителствени организации; читалища;  доставчици на здравни услуги; общини;  работодатели; |
| Приоритет 2, Специфична цел 2 | **Насърчаване на социално-икономическата интеграция на маргинализираните общности като ромите** | Лица, представители на маргинализирани общности като ромите;  Деца в нужда[[2]](#footnote-2) и техните семейства | *За краен продукт:*  Малцинства (включително маргинализирани общности като ромите);  Деца на възраст под 18 г.  *За резултат:*  Участници, които при напускане на операцията са започнали да търсят работа;  Участници, които при напускане на операцията получават квалификация;  Участници, които при напускане на операцията имат работа;  Участници, подкрепени чрез социални или здравни услуги;  Участници с променени нагласи в резултат от информационни и/или общностни кампании | Доставчици на социални и здравни услуги; работодатели; общини; читалища; неправителствени организации; социални предприятия |
| Приоритет 3  Специфична цел 1 | **Подобряване на достъпа до трудова заетост и активиране за включване на пазара на труда на младите хора** | Безработни младежи[[3]](#footnote-3), вкл. продължително безработни;  Младежи с основно и по-ниско образование и без квалификация;  Неактивни младежи и младежи NEETs (не участващи в заетост, обучение и образование);  Търсещи работа младежи | *За краен продукт:*  Неактивни;  Безработни;  Малцинства, вкл. маргинализирани общности като ромите  *За резултат:*  Участници, които при напускане на операцията са започнали да търсят работа;  Участници, които при напускане на операцията получават квалификация;  Участници, които при напускане на операцията имат работа;  Участници, които при напускане на операцията са придобили дигитални умения  Участници от малцинства, които при напускане на операцията са започнали да търсят работа;  Участници от малцинства, които при напускане на операцията получават квалификация или имат работа. | работодатели;  общини; неправителствени организации. |

**2. Целеви групи**

За всяка мярка за ВОМР се избират само тези от целевите групи на съответния приоритет в Таблица 1, които ще бъдат на практика обект на въздействие (подкрепа) на мярката. В описанието на мярката се посочва връзката между потребностите на избраните целеви групи и предвидените дейности, с които те ще бъдат повлияни. Целевата група, включена по съответната мярка, трябва да бъде описана с индикативен брой на лицата, с нейните характеристики и нужди, както и да се посочи съответствие с анализите, направени при подготовката на СВОМР как мярката ще подкрепи дадената целева група. Това ще бъде обект на оценка на СВОМР. Целевите групи следва да са от територията на МИГ.

**3. Индикатори (показатели)**

За всяка мярка се избират **показатели за краен продукт и за резултат**, в зависимост от посочената/ите целева/и група/и и планираното въздействие върху тях чрез избраните дейности. Показателите за краен продукт посочват върху какви представители на целевите групи ще се реализират дейностите, а показателите за резултат отчитат резултата/ефекта от предвидените дейности.

**Всяка мярка трябва да съдържа поне по един индикатор за краен продукт/изпълнение и съответния за резултат.** **Не са допустими промени в наименованието на гореизброените индикатори!**

**ВАЖНО:** Индикаторите по мерките се посочват с имената на съответния индикатор от таблицата, съобразно предвидените в конкретната мярка дейности, **без да се посочва стойност за тях**.

**4. Бенефициенти (кандидати и партньори)**

Допустимите бенефициенти по мерките трябва да са от списъка на допустими бенефициенти по съответната специфична цел, посочени в таблицата. За допустими бенефициенти се избират само видове организации, които **могат целесъобразно и обосновано** да извършат дейностите. **МИГ не са допустими бенефициенти по ПРЧР.**

**Допустимите бенефициенти (кандидати и партньори) следва да са със седалище и да извършват дейността си на територията на МИГ.**

Партньорствата по проектите в изпълнение на СВОМР са възможни, но не са задължителни. Партньорите като вид организации трябва да съвпадат с тези, посочени в Таблица 1.

Кандидатите следва да отговарят на условията за бенефициент, определени в ЗУСЕФСУ и в приложимата под-законова нормативна уредба, на условията, определени от УО в поканата за подбор на СВОМР, както и на ПРЧР 2021-2027 г.

**5. Допустими дейности по специфичните цели от ПРЧР**

За мерките се избират **само тези дейности, които са необходими** за целевите групи и за постигането на целите и резултатите, към които е насочена конкретната мярка. Избраните дейности могат да бъдат допълнително развити и пояснени в описанието на мярката.

Не е задължително в една мярка по дадена специфична цел да се включат всички посочени към нея дейности. **Избраните в СВОМР дейности по всяка мярка следва да бъдат обосновани спрямо нуждите на целевите групи и направените анализи на територията и избраните за тях дейности.** В тази връзка, всяка мярка следва да посочи към какви местни специфики е насочена. Изборът и обосноваността на дейностите ще бъде обект на оценка на качеството на стратегията.

**За всяка мярка** **СВОМР следва да съдържа следният текст**: „*Видовете дейности отговарят на принципа „Ненанасяне на значителна вреда“, тъй като не се очаква да имат значително отрицателно въздействие върху околната среда поради тяхното естество. Видовете действия ще бъдат в съответствие с принципите, залегнали в Хартата на основните права на ЕС (ХОП) и Конвенцията на ООН за правата на хората с увреждания (КПХУ).“*

**5.1. Мерки и дейности по Специфична цел 1 на Приоритет 1:**

**5.1.1. Дейности по мярка „ПОДОБРЯВАНЕ НА ДОСТЪПА ДО ТРУДОВА ЗАЕТОСТ И АКТИВИРАНЕ ЗА ВКЛЮЧВАНЕ НА ПАЗАРА НА ТРУДА“**

**А. Активиране, мотивиране и включване в заетост на неактивни и безработни лица, в т.ч. продължително безработни**

Дейностите могат да включват идентифициране, активиране, трудово консултиране и професионално ориентиране, мотивиране на неактивни лица за включване на пазара на труда, както и за регистрация в Дирекция „Бюро по труда“ на Агенция по заетостта.

Идентифицираните неактивни лица могат да бъдат включвани в различни видове обучения (виж т. 2), съобразно техните потребности, които бенефициента е анализирал.

За продължително безработните лица (безработни над 12 месеца) могат да се предвидят дейности, като например, за преодоляване на липсата на квалификация, навици, мотивация за работа, в т.ч. мотивиране, професионално ориентиране; професионално обучение, обучения за придобиване на ключова компетентност, обучение по време на работа и др.

**Б. Подобряване конкурентоспособността на уязвимите групи на пазара на труда чрез повишаване на уменията, компетенциите и професионалната квалификация с отчитане на регионалните възможности на пазара на труда и икономиката.**

Дейностите могат да включват обучения за придобиване на дигитални умения, умения, свързани със зеления преход, професионална квалификация, ключови компетенции и др., съобразени с индивидуалните характеристики на лицата от целевите групи и съобразени с потребностите на работодателите от квалифициран работна сила, която да наемат.

Мярката може да включва дейности в подкрепа на по-възрастните неактивни и безработни лица, за адаптиране към промените и към работодателите, чрез преквалификация, придобиване на нови умения, вкл. „зелени“ и дигитални, и предоставяне на нови възможности за заетост.

Обученията могат да бъдат насочени към придобиване и развитие на умения и компетентности, необходими във връзка с бъдещето на труда (тип „soft skills“ и преносими умения), по-специално: организационни умения, вкл. работа в екип, разрешаване на проблеми, управление на времето и др.

**В. Целенасочена подкрепа за осигуряване на заетост, вкл. чрез трудово консултиране, кариерно ориентиране, обучение на работното място, субсидирана заетост**

Работодателите-бенефициенти или партньори могат да получат стимули за разкриване на нови работни места и субсидии за възнаграждения при включване в заетост на хора в неравностойно положение, в т.ч. лица с увреждания, продължително безработни, активирани неактивни лица, безработни или неактивни лица с по-ниско от средното образование, вкл. чрез финансиране на ментори за тях за улесняване на включването им в устойчива заетост.

**Не е допустимо** в една мярка и един проект да се включи само дейност за предоставяне на субсидирана заетост. Това условие следва да се заложи в описанието на конкретната мярка в СВОМР.

**5.1.2. Дейности по мярка „ПОДКРЕПА ЗА РАЗВИТИЕ НА ПРЕДПРИЯТИЯТА ОТ СОЦИАЛНАТА ИКОНОМИКА**“

* Дейностите могат да са насочени към регистрирани към момента на сключване на договора за финансиране социални предприятия за развитие на умения на заетите в тях чрез различни видове обучения за повишаване на уменията (вкл. дигиталните и зелените умения), компетенциите и професионалната квалификация, субсидии за създаване на устойчиви работни места и за възнаграждения за новоназначени лица от уязвимите групи, с акцент върху жените, хора с намалена работоспособност и продължително безработни, оборудване и обзавеждане, маркетинг на продукти/услуги и на дейността и др.

**5.2. Мерки и дейности по Специфична цел 4 на Приоритет 1**

5.2.1. **Дейности по мярка „АКТИВЕН ЖИВОТ НА ВЪЗРАСТНИТЕ ХОРА В ПЕНСИОННА ВЪЗРАСТ И ОСТАРЯВАНЕ В ДОБРО ЗДРАВЕ“**:

* Дейности за насърчаване на възрастните хора за по-дълго участие на пазара на труда (мотивиране за работа, разясняване на възможностите за различни форми на труд, подпомагане за започване на надомна работа или работа от разстояние и др.), насочване към работодатели и помощ при кандидатстване за работа и др.
* Активиране на възрастните хора чрез насърчаване на активно социално поведение и доброволчество, иницииране, организиране и включване в различни форми на участие в местни инициативи или инициативи за взаимопомощ във връзка с актуални за възрастните хора проблеми.
* Дейности за осигуряване опазване на здравето чрез превенция на заболяванията и грижа за здравето, в т.ч. провеждане на информационни събития, обучение по първа помощ, бедствена готовност, психо-социална подкрепа, информиране за възможности за рехабилитация и поддържаща здравето активност и др., вкл. с активното участие на самите възрастни хора в организацията и провеждането на дейностите с цел ангажираност и активност.

**5.3. Мерки и дейности по Специфична цел 2 на Приоритет 2**

**5.3.1. Дейности по мярка „НАСЪРЧАВАНЕ НА СОЦИАЛНО-ИКОНОМИЧЕСКАТА ИНТЕГРАЦИЯ НА МАРГИНАЛИЗИРАНИТЕ ОБЩНОСТИ КАТО РОМИТЕ“:**

**А. Примерни дейности в подкрепа за подобряване достъпа до заетост, умения и квалификация:**

* Дейности в общността за идентифициране, мотивиране и активиране на безработни лица, вкл. дълготрайни безработни за участието им на пазара на труда, включително регистрация в Дирекция „Бюро по труда“ на Агенция по заетостта.
* Подкрепа за заетост на безработни и неактивни лица, вкл. субсидирана заетост с оглед устойчивата им интеграция на пазара на труда.
* Предоставяне на обучения, включително обучение чрез работа, чиракуване, професионална квалификация и ключови компетентности.
* Целенасочени мерки за младежи от маргинализирани общности - наемане на първа работа, стажуване, чиракуване, субсидирана заетост, обучение по време на работа, развитие на умения, менторство, придобиване на професионална квалификация, повишаване на дигиталните и зелени умения, др.
* Предоставяне на трудово консултиране, трудова медиация и професионално ориентиране.
* Подкрепа на самотните и многодетни родители и улесняване достъпа им до услуги, вкл. и до пазара на труда и кариерното им развитие.
* Мотивационни дейности в общността за активно участие на пазара на труда, улесняване достъпа до образованието и квалификацията (с акцент върху ромските жени).
* Обучения за придобиване на базови, вкл. „меки“ умения. Развитие на социални умения и граждански компетенции. Подкрепа за подобряване на финансовата грамотност, вкл. чрез обучителни мерки и информираност и развитие на умения за вземане на решения и планиране като част от мерките за овластяване и финансово приобщаване.

**Б. Примерни дейности в областта на социалното включване и достъп до здравеопазване**:

* Предоставяне на услуги и интегрирани здравно-социални услуги за семейства с деца, вкл. с увреждания, чрез интегрирани услуги като семейно консултиране, семейно планиране и отговорно родителство, услуги за ранно детско развитие, формиране на родителски умения; превенция на изоставянето на деца, регулярни дейности на групите на майки и деца с цел стимулиране на взаимното учение и ранното детско развитие, в т.ч. осигуряване на експертна помощ според изразените от тях нужди.
* Предоставяне на подкрепа с цел подобряване достъпа до здравни услуги и обществено здравеопазване на лица, намиращи се в ситуация на бедност и социална уязвимост, вкл. чрез осигуряване на здравни медиатори.
* Здравна профилактика и превенция, информираност за здравното обслужване на гражданите и достъпа до здравни грижи, включително популяризиране на здравната култура и ваксинопрофилактиката, особено в случаи на епидемии и / или пандемии. Информираност относно имунизационния календар.
* Мерки за повишаване на здравната култура по отношение на репродуктивно здраве на жените, превенция на болести при децата и социално-значими болести при възрастните, необходимостта от профилактика на здравето; повишаване информираността относно социалните и здравните права.
* Достъп до социални и интегрирани здравно-социални услуги в общността и в домашна среда за хора с увреждания и техните семейства, вкл. деца, възрастни хора в невъзможност за самообслужване и други уязвими групи; индивидуални консултации и социално-здравна медиация на представителите на целевите групи.

**В. Примерни дейности срещу дискриминацията и за преодоляване на негативните стереотипи и нагласи в общностите:**

* Повишаване на информираността за бедността като фактор за появата на негативни социални явления. Мерки за прекъсване на предаването на бедността от поколение на поколение. Работа с младите хора.
* Подкрепа за борба с дискриминацията, създаване на толерантност и благоприятна обществена среда за равнопоставеност, социално включване и възможности за участие – напр. мерки, вкл. кампании, за преодоляване на стереотипи и дискриминационни практики с респект към различието, ограничаване на езика на омразата и подкрепа за защита на основни човешки права и достойнство, насърчаване на мулти-културните дейности и на положителните примери и ролеви модели с постижения в работата, образованието, общественото положение и др., мерки за преодоляване на ограничителните патриархални стереотипи.
* Подкрепа на ромските деца и техните семейства за преодоляване на факторите, водещи до бедност. Кампании и дейности в общността за преодоляване на патриархалните стереотипи, които ограничават заетостта и реализацията на ромските жени, включително назначаване на общностни медиатори, за преодоляване на домашното насилие, ранните бракове и други практики на контрол и насилие.

**ВАЖНО: Ако МИГ включва в СВОМР мярка по СЦ 2 на приоритет 2, следва задължително да включи дейност/и от група В, заедно с дейности от група А и/или група Б. Не е допустимо включване на дейности само от група В!**

**Проектните предложения по тази мярка следва да прилагат комплексен подход за решаване на различни аспекти от проблемите и потребностите на маргинализираните общности, което ще бъде посочено като изискване към проектите при обявяване на процедурите.**

**5.4.** **Дейности и мерки по** Специфичната цел на Приоритет 3

**5.4.1.** **Дейности по мярка „Подобряване на достъпа до трудова заетост и активиране за включване на пазара на труда на младите хора“**:

**А.** **Активиране, мотивиране и включване в заетост на неактивни и безработни младежи, в т.ч. продължително безработните и NEETs;**

* Дейностите могат да включват идентифициране, активиране, трудово консултиране и професионално ориентиране, стимулиране на неактивни лица за включване на пазара на труда, както и за регистрация в Дирекция „Бюро по труда“ на Агенция по заетостта.
* Идентифицираните неактивни младежи могат да бъдат включвани в различни видове обучения (виж т. 2), съобразно техните потребности, които бенефициента е анализирал.
* Мярката може да включва дейности за преодоляване на липсата на квалификация, навици, мотивация и работа, в т.ч. мотивиране, професионално ориентиране, професионално обучение, обучения за придобиване на ключова компетентност, обучение по време на работа и др.

**Б. Подобряване конкурентоспособността на младежите като уязвима група на пазара на труда чрез повишаване на уменията, компетенциите и професионалната квалификация с отчитане на регионалните възможности на пазара на труда и икономиката**

* Дейностите могат да включват обучения за придобиване на дигитални умения, професионална квалификация, ключови компетенции и др., съобразени с индивидуалните характеристики на лицата от целевите групи и съобразени с потребностите на работодателите от квалифициран работна сила, която да наемат.
* Обученията могат да бъдат насочени също към придобиване и развитие на умения и компетентности (тип „soft skills“ и преносими умения), по-специално: организационни умения, вкл. работа в екип, разрешаване на проблеми, управление на времето и др., необходими на работодателите.

**В. Осигуряване на заетост за младежите, вкл. чрез трудово консултиране, кариерно ориентиране, стажове, обучение на работното място, субсидирана заетост.**

**ВАЖНО:**

Планирането на дейностите във всички мерки на СВОМР следва да се съобразят с реалните възможности на бенефициентите на територията на МИГ и механизмите за изпълнението на мерките.

Мерките в стратегията за ВОМР може да имат също ориентираност към посрещане на предизвикателствата на зеления преход и/или на дигиталната трансформация.

**II. ИЗИСКВАНИЯ КЪМ ОПИСАНИЕТО НА МЕРКИТЕ С ПОДКРЕПА ОТ ПРЧР 2021 – 2027 В СВОМР**

**ВАЖНО!**

Включените в стратегиите мерки и техният обхват **задължително** трябва да произтичат от изготвения за стратегията анализ, като следва в СВОМР да е посочена необходимостта от избраните мерки във връзка с анализа. При формулирането на всяка мярка в СВОМР е задължително да бъдат точно посочени следните елементи:

* наименование на мярката, в съответствие с допустимите мерки от Таблица 1;
* цел на конкретната мярка от СВОМР;
* анализ за необходимостта от мярката на територията на МИГ – конкретни **местни** специфики и обстоятелства;
* целева група или групи, с посочен индикативен брой, характеристики и идентифицираните техни местни проблеми и потребности, които мярката адресира;
* допустими типове бенефициенти за изпълнение на мярката, в ролята на кандидати; допустимо партньорство и видове партньори (ако е приложимо);
* допустими дейности спрямо потребностите на целевите групи, конкретно необходими за реализация на мярката;
* бюджет на мярката; интензитет на финансовата помощ; финансови параметри за проектите (минимална и максимална стойност, ако е приложимо);
* индикатори за краен продукт и за резултат, без да се посочват стойности.

**III. БЮДЖЕТ**

Общият бюджет на ПРЧР 2021-2027 за подхода ВОМР чрез многофондови стратегии е в размер на 74 281 873 лв., с източници Европейски социален фонд плюс (ЕСФ+) и национално съфинансиране. От тях, средствата за Югозападен район от ниво 2 (регион в преход) са в размер на 5 880 465 лв., а за останалите пет района от ниво 2 - Северозападен, Северен централен, Североизточен, Югоизточен и Южен централен (по-слабо развити региони) - общо 68 401 408 лв.

Максималният размер на една Стратегия за ВОМР е както следва:

* за СВОМР на МИГ в Югозападен район от ниво 2 (регион в преход) - София област, Област Благоевград, Област Перник, Област Кюстендил – до 420 000 лв.
* за СВОМР на МИГ в останалите 5 региона от ниво 2 извън ЮЗР - (по-слабо развити региони) – до 1 036 400 лв.

**МИГ, които обхващат територии от Югозападен регион (регион в преход) и от друг регион от ниво 2 (слабо развит регион)** планират отделни мерки за отделните региони, с бюджет за всяка мярка. Общата стойност на допълващото финансиране от ПРЧР за СВОМР на такава МИГ е до 1 036 400 лв. В рамките на тази сума, мерките, които ще се изпълняват на територията на Югозападен регион не могат да надхвърлят 420 000 лв.

1. **Финансови параметри на проектите**

Максималният размер на общите допустими разходи за един проект не може да бъде повече от 400 000 лв. **МИГ може да определи и по-ниска максимална стойност от 400 000 лв.**

**МИГ може да определи и минимална стойност за един проект.**

Максималният интензитет на помощта е до 100 % от общата стойност на допустимите разходи. По преценка на МИГ може да се предвиди изискване за съ-финансиране от бенефициентите.

1. **Допустими разходи**

За мерките с финансиране от ПРЧР 2021-2027 в СВОМР следва **задължително да се включи** текстът:

„*Допустимите разходи се определят на база изискванията на глава 5, раздел I от ЗУСЕФСУ, разпоредбите на Регламент № 2018/1046, Регламент (ЕС) 2021/1057, Регламент (ЕС) 2021/1060 и приложимото национално законодателство за финансовата рамка 2021 – 2027.*

*На основание чл. 57, ал. 2 от ЗУСЕФСУ не са допустими разходи за проекти или дейности, които са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него, освен в случаите на чл. 59а от ЗУСЕФСУ* . *При прилагане на* ***опростено отчитане на разходите*** *се спазват разпоредбите на чл. 55. от ЗУСЕФСУ и чл. 53, 54 в), чл. 56 и чл. 94(2) от Регламент (ЕС) № 2021/1060 на Европейския парламент.“*

За всяка една процедура в изпълнение на СВОМР, в Условията за кандидатстване, МИГ следва да посочат конкретно видовете разходи.

Съгласно чл. 53 от Регламент (ЕС) № 2021/1060, в случай че общите разходи за дадена операция **не надвишават 200 000 EUR**, приносът, предоставен на бенефициента е под формата на **единични разходи, еднократни суми или единни ставки**, с изключение на операциите, подкрепата за които представлява държавна помощ.

Видът опростено отчитане ще се разпише от УП на ПРЧР в Условията за кандидатстване, съгласно Методология/и на УО на ПРЧР за прилагане на варианти за опростено отчитане на разходи.

**Неизчерпателен списък на типовете допустими разходи**:

- разходи за възнаграждения;

- разходи за командировки;

- разходи за закупуване на материали и консумативи;

- разходи за дълготрайни материални активи- разходи за закупуване на обзавеждане и оборудване, когато тази покупка е крайно необходима за постигане на целта на операцията, или тези вещи са напълно амортизирани по време на операцията или закупуването им е най-икономичният вариант – *следва да се обоснове и аргументира необходимостта от тези разходи;*

*-* разходи за строително – монтажни работи (ако е приложимо за конкретната мярка);

- разходи за обучения;

- разходи, произтичащи от договори за изработка/услуга или договори за поръчка, по реда на ЗЗД, пряко свързани и необходими за изпълнение на проектните дейности (например: за обучения, за наем на зали, за организиране на събития, за изготвяне на анализи и проучвания, за разработване на програми и др.);

- разходи за застраховка;

- разходи за видимост, прозрачност и комуникация, като същите задължително са част от допустимите разходи за организация и управление;

- разходи за организация и управление;

В СВОМР следва да бъдат включени видовете разходи, които отговарят на включените дейности по съответната мярка.

**Недопустими разходи:**

- разходи, финансирани по друга операция, програма или каквато и да е друга финансова схема, произлизаща от националния бюджет, от бюджета на Общността или от друга донорска програма;

- глоби, финансови санкции и разходи за разрешаване на спорове;

- комисионите и загубите от курсови разлики при обмяна на чужда валута, с изключение на случаите на предоставянето на финансова подкрепа чрез финансови инструменти;

- възстановим данък върху добавената стойност;

- разходи за държавни и/или общински такси.

- разходи за закупуване на моторни превозни средства,

- разходите за гаранции, осигурени от банка или от друга финансова институция, с изключение на разходите по финансови инструменти;

- лихви по дългове, освен във връзка с безвъзмездни средства, предоставени под формата на лихвени субсидии или субсидии за гаранционни такси;

- субсидиране на лихва по одобрени схеми за държавни помощи и разноските за финансови транзакции;

- разходи за закупуване на земя и недвижимо имущество, както и закупуването на инфраструктура;

- закупуване на дълготрайни материални активи втора употреба;

- разходи за консултантски услуги, свързани с подготовката и/или попълването на документите за кандидатстване за финансова подкрепа.

На основание чл. 57, ал. 2 от ЗУСЕФСУ не са допустими разходи за проекти или дейности, които са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него, освен в случаите на чл. 59а от ЗУСЕФСУ.

**IV. РЕЖИМ НА МИНИМАЛНА ПОМОЩ**

За мерките с финансиране от ПРЧР 2021-2027 е задължителен текстът:

„Мерките по ПРЧР ще се изпълняват в съответствие с правилата за минимална помощ (правилото de minimis) по смисъла Регламент (ЕС) 2023/2831 на Комисията от 13 декември 2023 година относно прилагането на членове 107 и 108 от Договора за функционирането на Европейския съюз към помощта de minimis . и последващи изменения на нормативната уредба в областта на държавните и минималните помощи“.

Следва да се има предвид, че кандидати и/или партньори са недопустими да получат минимална помощ, съответно и да бъдат бенефициенти по мерките на ПРЧР за ВОМР, ако попадат в забранителните режими на помощ в съответствие с Регламент (ЕС) № 2023/2831 от 13.12.2023 г..и последващи изменения на нормативната уредба в областта на държавните и минималните помощи.

**V. ДЕМАРКАЦИЯ**

**Стратегическият план за развитие на земеделието и селските райони (СПРЗСР) 2023-2027** се очаква да финансира дейности за насърчаване и подпомагане на зеления и цифровия преход в областта на селското и горското стопанство. Тези сектори няма да бъдат подкрепяни по ПРЧР, а земеделските стопани няма да бъдат бенефициенти по ПРЧР за присъщата им дейност.

Стратегическият план за развитие на земеделието и селските райони (СПРЗСР) 2023-2027 ще финансира мерки за подобряване на знанията и професионалната квалификация на заетите в сферата на селското и горското стопанство и на земеделските производители. Такива мерки няма да бъдат финансирани от ПРЧР.

За насърчаване на социално-икономическата интеграция на маргинализирани общности, като ромите, мерките по ПРЧР ще се допълват от дейностите по линия на **Програма „Образование“ (ПО) 2021-2027,** по която са предвидени дейности за подобряване на приобщаващия характер на образователната система и за грижи в ранна детска възраст. ПО ще насочи подкрепа за по-пълно обхващане на децата в предучилищно и училищното образование (с акцент върху уязвими групи, вкл. маргинализирани групи като ромите), създаване на условия за достъп до образование чрез преодоляване на демографски, социални и културни бариери, както и за мерки за десегрегация на училищата и за утвърждаване на интеркултурното образование. ПРЧР ще подкрепя мерки, насочени към деца и младежи от маргинализирани общности, като ромите, вкл. и техните семейства, които се реализират извън формалното образование.

**Настоящите указания са част от поканата за подбор на Стратегии за ВОМР.**

**ПРИЛОЖЕНИЕ:**

Формуляр за кандидатстване за допълващо финансиране по ПРЧР 2021-2024 към стратегия за ВОМР на МИГ (Приложение към СВОМР, съгласно чл. 17, ал. 2 на ПМС 494/2024 г.)

1. „Мерки“ по отношение на стратегиите за местно развитие се съотнася към „операции“ по отношение на ПРЧР при програмиране на изпълнението на национално ниво. В настоящия документ е използвана думата „мярка“, в съответствие със съдържанието на стратегиите за местно развитие. [↑](#footnote-ref-1)
2. Лица на възраст под 18 г., изложени на риск от бедност или социално изключване от маргинализирани общности като ромите [↑](#footnote-ref-2)
3. Младежи - лица на възраст 15-29 г. вкл. [↑](#footnote-ref-3)